หุ้นมือถือ…เดี้ยงลูบคมตลาดทุน
วานนี้หุ้นค่ายมือถือปรับลงถ้วนหน้า
22 ธ.ค. 2558

ธนะชัย ณ นคร
 
วานนี้หุ้นค่ายมือถือปรับลงถ้วนหน้า
ทั้ง ADVANC-DTAC-JAS และ TRUE ส่วนหุ้น INTUCH ก็ปรับลงไปกับเขาด้วย
ADVANC ราคาหุ้นปิดลบ 37.50 บาท มาที่ 155.50 บาท เปลี่ยนแปลง -19.43% มูลค่าการซื้อขาย 14,409 ล้านบาท
INTUCH ราคาหุ้นปิดลบ 12.50 บาท มาที่ 50.00 บาท เปลี่ยนแปลง -20.00% มูลค่าการซื้อขาย 7,295 ล้านบาท
JAS ราคาหุ้นปิดลบ 1.08 บาท มาที่ 3.70 บาท เปลี่ยนแปลง -22.59% มูลค่าการซื้อขาย 4,993 ล้านบาท
TRUE ราคาหุ้นปิดลบ 0.65 บาท มาที่ 6.60 บาท เปลี่ยนแปลง -8.97% มูลค่าการซื้อขาย 2,427 ล้านบาท
และ DTAC ราคาหุ้นปิดลบ 10.25 บาท มาที่ 27.75 บาท เปลี่ยนแปลง 26.97% มูลค่าการซื้อขาย 2,241 ล้านบาท
วานนี้ตลาดหุ้นไทย ดัชนีปิดตลาด ลบถึง 20.48 จุด ปิดที่ระดับ 1,264.44 จุด มูลค่าการซื้อขายสนั่นทุ่งเลยล่ะ หรือกว่า 61,465 ล้านบาท
หากดูเฉพาะมูลค่าการซื้อขายของหุ้นค่ายมือถือ(ต้องรวม JAS ด้วยแล้วนะ)
ก็จะพบว่ามีมูลค่ากว่า 31,365 ล้านบาท
หรือคิดเป็นกว่า 51% ของมูลค่าการซื้อขายของตลาดหุ้นไทยเมื่อวานนี้
ยิ่งไปกว่านั้น หุ้น ADVANC-DTAC-TRUE และ INTUCH ที่ถูกเทขายกันออกมา(ไม่รวม JAS) มีส่วนในการกดดัชนีให้ปรับลงวานนี้ถึง 20.14 จุด
สรุปง่ายๆ ว่า หุ้นไทยที่ปรับลงวานนี้ มาจากกลุ่มมือถือเพียวๆ
หุ้น ADVANC มูลค่าหลักทรัพย์ตามราคาตลาดเมื่อวันศุกร์ที่ 18 ธ.ค. อยู่ที่ 5.73 แสนล้านบาท
ราคาหุ้นที่ลงวานนี้ มาร์เก็ตแคปวูบไปถึง 1.11 แสนล้านบาท หรือน่าจะเหลือประมาณ 4.62 แสนล้านบาทเท่านั้น
มาดูหุ้น INTUCH กันบ้าง
เดิมมาร์เก็ตแคปเมื่อวันศุกร์ที่ผ่านมามีมูลค่ากว่า 2.00 แสนล้านบาท
แต่จากวานนี้ราคาหุ้นปรับลงไป 20% ทำให้มาร์เก็ตแคปลงมาเหลือ 1.60 แสนล้านบาท หรือหายไป 4 หมื่นล้านบาท
ส่วนหุ้นที่มาร์เก็ตแคปขนาดใหญ่อีกตัวคือ TRUE
เดิมนั้นมีมูลค่ากว่า 1.78 แสนล้านบาท แต่ตอนนี้ลงมาเหลือ 1.6 แสนล้านบาท หายไป 1.42 หมื่นล้านบาท
ส่วน DTAC นั้น มาร์เก็ตแคปปัจจุบันเหลืออยู่ในระดับไม่เกิน 1 แสนล้านบาท(8.99 หมื่นล้านบาท) หลังจากราคาหุ้นได้ปรับลดลงอย่างต่อเนื่อง นักลงทุนหลายคนยังคงค้างเติ่งอยู่บนดอย
หลายคนคงตัดขาดทุนกันไปแล้ว
การปรับลงของราคาหุ้นค่ายมือถือ ไม่ใช่สิ่งที่อยู่นอกเหนือการคาดการณ์ หลังราคาประมูล 4G คลื่นความถี่ 900 MHz จำนวน 2 ใบรวมกว่า 1.50 แสนล้านบาท
นักวิเคราะห์ทุกสำนักต่างปรับเป็น Underweight
และแม้ผู้บริหารจากค่ายมือถือบางแห่งจะออกมาพูดถึงกลยุทธ์ในการทำธุรกิจแล้วก็ตาม
แต่ก็ดูเหมือนว่าทั้งนักวิเคราะห์และนักลงทุนยังคงไม่ตอบสนองเท่าไหร่
ADVANC แม้จะไม่ต้องใช้เงินจำนวนมาก หากเป็นผู้ชนะในคลื่นความถี่ 900 MHz และก็ถูกมองว่า ราคาหุ้นอาจไม่ได้รับผลกระทบมากนัก
ทว่าความเป็นจริงกลับสวนทางกัน
นักลงทุนและนักวิเคราะห์ต่างมองแบบนี้ครับ
เมื่อมีผู้เล่นรายใหม่เข้ามาในตลาดอย่าง JAS ย่อมเกิดสงครามราคาตามมาแน่นอน
หากเป็นแบบนี้ นั่นเท่ากับว่า กลุ่มลูกค้าเก่าของค่ายมือถือรายเดิม อาจมีการย้ายค่ายไปสู่ผู้เล่นรายใหม่อย่าง JAS ค่อนข้างแน่นอน
ADVANC เองก็ยังมีความเสี่ยงที่จะสูญเสียลูกค้าในระบบ 2G กว่า 10 ล้านเครื่องที่ใช้คลื่นความถี่ 9001 MHz ด้วย
หรือหากไม่อยากเสีย…
ก็ต้องเลือกแนวทางการอุดหนุนค่าเครื่องให้กับลูกค้า ซึ่งก็ต้องใช้เงินลงทุนอีกจำนวนมาก
DTAC เองก็ต้องทุ่มเงินอัดแคมเปญดึงลูกค้าไว้ให้ถึงที่สุด
ส่วนแนวโน้มวันนี้ เท่าที่คุยกับนักวิเคราะห์ด้านสื่อสาร ต่างมองว่า ราคาหุ้นบางตัวอาจรีบาวด์ได้ นำโดยหุ้น INTUCH
ตอนนี้หุ้นแต่ละตัว ทางนักวิเคราะห์ต่างกำลังดีดลูกคิดกันใหม่ ว่า ราคาเป้าหมายหรือพื้นฐานนั้น ควรจะอยู่กันเท่าเท่าไหร่
แต่ต่ำกว่าเดิมอย่างแน่นอน